Συνημμένο 172.

[Απόσπασμα από  την παράγραφο 10ι (197)].
ΑΡΜΟΝΙΚΕΣ ΣΥΝΕΥΘΕΙΑΚΕΣ ΚΑΙ ΟΜΟΚΥΚΛΙΚΕΣ ΟΚΤΑΔΕΣ ΣΗΜΕΙΩΝ.
1. Αρμονική Συνευθειακή Οκτάδα Σημείων ή πιο απλά Αρμονική Οκτάδα.

(Αρμονικό Οκτάπλευρο εκφυλισμένο σε ευθεία).
Ορισμοί. 
Θεωρούμε σε ευθεία (ε), την οκτάδα διατεταγμένων σημείων Α, Β, Γ, Δ, Ε, Ζ, Η, Θ.
Την οκτάδα αυτή θα την χαρακτηρίζουμε Αρμονική, αν τέσσερις τουλάχιστον διαδοχικές τετράδες από τις παρακάτω οκτώ τετράδες σημείων της, είναι αρμονικές: 

Α,Β,Γ,Ζ - Β,Γ,Δ,Η - Γ,Δ,Ε,Θ - Δ,Ε,Ζ,Α 

- Ε,Ζ,Η,Β - Ζ,Η,Θ,Γ - Η,Θ,Α,Δ - Θ,Α,Β,Ε.                                                              (1).

Σχήμα 54.


Τις παραπάνω οκτώ τετράδες σημείων της σχέσεως (1), θα τις ονομάζαμε «Οκτάδα Τετράδων Σημείων της Αρμονικής Συνευθειακής Οκτάδας Σημείων», οι οποίες είναι όλες Αρμονικές, όπως θα αποδείξουμε παρακάτω..

Παρατηρήσεις 
(α). Στην παραπάνω οκτάδα δώσαμε την ένδειξη «συνευθειακή», καθώς όπως θα δούμε παρακάτω υπάρχει και αντίστοιχη Αρμονική «Ομοκυκλική», Οκτάδα Σημείων (Αρμονικό Οκτάπλευρο). 
(β). Το ΑΒΓΔΕΖΗΘ, μπορεί να θεωρηθεί ως εκφυλισμένο Αρμονικό Οκτάπλευρο του οποίου ο περιγεγραμμένος κύκλος έχει εκφυλλισθεί σε ευθεία, καθώς έχει ακτίνα απείρου μήκους (Με μηδενική καμπυλότητα).

Στο Αρμονικό Οκτάπλευρο, θα αναφερθούμε παρακάτω, στο οποίο διακρίνουμε προφανώς και διαγώνιες (κύριες). Εδώ, για την Αρμονική Συνευθειακή Οκτάδα Σημείων, ενώ οι διαγώνιες αυτές υπάρχουν και είναι οι ΑΕ, ΒΖ, ΓΗ, ΔΘ, όμως δεν αναφέρουμε ότι συντρέχουν όπως στην Αρμονική Ομοκυκλική Οκτάδα, καθώς αυτές συμπίπτουν στην ευθεία (ε) και άρα συντρέχουν πάντοτε, αλλά στο άπειρο. 
(γ). Παρακάτω θα αναφέρουμε και διάφορες ιδιότητες που έχει κάθε Αρμονική Συνευθειακή Οκτάδα Σημείων, αλλά και μερικά Κριτήρια αρμονικότητάς της, με τη μορφή Προτάσεων. 
Ακόμη θα αναφερθούμε και στους τρόπους κατασκευής μιας τυχαίας Αρμονικής Συνευθειακής Οκτάδας Σημείων [Κατασκευή 11(56)]. 

2. Αρμονική Ομοκυκλική Οκτάδα Σημείων ή πιο απλά Απλό Αρμονικό Οκτάπλευρο.

Ορισμοί. 

Θεωρούμε σε κύκλο (κ), την οκτάδα διατεταγμένων σημείων Α, Β, Γ, Δ, Ε, Ζ, Η, Θ (Σχήμα 54).

Το κυρτό οκτάπλευρο ΑΒΓΔΕΖΗΘ θα το χαρακτηρίζουμε Απλό Αρμονικό Οκτάπλευρο, αν τέσσερα τουλάχιστον διαδοχικά τετράπλευρα από τα παρακάτω οκτώ τετράπλευρά του, είναι αρμονικά και οι διαγώνιές του (κύριες) ΑΕ, ΒΖ, ΓΗ, ΔΘ, συντρέχουν: 

ΑΒΓΖ - ΒΓΔΗ - ΓΔΕΘ - ΔΕΖΑ –
ΕΖΗΒ - ΖΗΘΓ - ΗΘΑΔ - ΘΑΒΕ.         (1).

Τα παραπάνω οκτώ τετράπλευρα της σχέσεως (1), θα τα ονομάζαμε «Οκτάδα Τετραπλεύρων του Αρμονικού Οκτάπλευρου», τα οποία είναι όλα Αρμονικά, όπως θα αποδείξουμε παρακάτω.

Το μη κανονικό Αστεροειδές Οκτάπλευρο ΑΔΗΒΕΘΓΖΑ, που είναι συζυγές του κυρτού Αρμονικού Οκτάπλευρου ΑΒΓΔΕΖΗΘ, μπορεί να θεωρηθεί αρμονικό, καθώς όπως θα δούμε, διαθέτει πολλά βασικά κριτήρια, που πρέπει να έχει ένα Αρμονικό Οκτάπλευρο, αλλά που δεν είναι κυρτό, θα το χαρακτηρίζουμε  «Αρμονικό μη κανονικό Αστεροειδές Οκτάπλευρο», ή πιο απλά «Αρμονικό Αστεροειδές Οκτάπλευρο». 
Παρατηρήσεις 

(α). Στην παραπάνω οκτάδα δώσαμε την ένδειξη «Ομοκυκλική», καθώς όπως είδαμε υπάρχει και αντίστοιχη Αρμονική «Συνευθειακή» Οκτάδα Σημείων (Αρμονική Οκτάδα).
(β). Είναι προφανές ότι αν η ακτίνα του περιγεγραμμένου κύκλου του Απλού Αρμονικού Οκτάπλευρου είναι απείρου μήκους ή αν ο κύκλος αυτός έχει μηδενική καμπυλότητα, τότε η οκτάδα των κορυφών του εκφυλίζεται σε Αρμονική «Συνευθειακή» Οκτάδα Σημείων
 (γ).Παρακάτω θα αναφέρουμε και διάφορες ιδιότητες που έχει κάθε Απλό Αρμονικό Οκτάπλευρο, αλλά και μερικά Κριτήρια αρμονικότητάς του, με τη μορφή Προτάσεων. 

Ακόμη θα αναφερθούμε και στους τρόπους κατασκευής ενός τυχαίου Απλού Αρμονικού Οκτάπλευρου [Κατασκευή 11(57)]. 

Σχόλια.

(α). Τα παραπάνω αποτελούν απόσπασμα από την παράγραφο 10ι(197) του βιβλίου μας «Νέα Στοιχεία Γεωμετρίας».
(β). Στην Αρμονική Συνευθειακή Εξάδα Σημείων θα αναφερθούμε αργότερα αν μας δοθεί η ευκαιρία. 
Για τα Απλά Αρμονικά Εξάπλευρα έχουμε ήδη αναφερθεί και έχουμε αναρτήσει εδώ με άλλη μας εργασία. 

Η Αρμονική Συνευθειακή Τετράδα Σημείων και το Αρμονικό Τετράπλευρο μας είναι γνωστά.  

(γ). Τα Συμπλέγματα των Πλήρων Αρμονικών Οκτάπλερων έχουμε αναπτύξει διεξοδικά το 1991, στο εξάτομο βιβλίο μας «Εγγεγραμμένα - Περιγεγραμμένα Σχήματα» (σελίδες 1661 μέχρι 1750).

(δ). Εδώ στα Απλά Αρμονικά Οκτάπλευρα φθάσαμε από άλλο δρόμο άσχετο από εκείνον που χρησιμοποιήσαμε στο βιβλίο μας «Εγγεγραμμένα Περιγεγραμμένα Σχήματα».

                                                                                        Θεσσαλονίκη 18 -8-2012

                                                                                           Νίκος Κυριαζής
